ועדת הכלכלה, כנסת 17, פרוטוקול מספר 492, 2008-02-12 13:05

אבישי ברוורמן: אני מתכבד לפתוח את ישיבת ועדת הכלכלה.

אבישי ברוורמן: נשתדל לעבור על הצווים במהירות ולאשר אותם.

אבישי ברוורמן: אינני רואה שתהיה התנגדות של היושב-ראש או של הכנסת הריקה.

אבישי ברוורמן: לכן אני מציע שנפתח את הדיון בשני הצווים.

אבישי ברוורמן: הנושא הראשון הוא צו היבוא והיצוא (פיקוח על ייצור טובין, שירותים וטכנולוגיה דו-שימושיים) (תיקון), התשס"ח-2007.

דבי מילשטיין: אציג את שני הצווים ביחד כי הם עוסקים באותה מאטריה.

דבי מילשטיין: אנחנו מבקשים אישור לשני צווים.

דבי מילשטיין: הצווים נובעים מהסדרים בין-לאומיים שישראל באופן פורמלי אינה חברה בהם, אבל היא מה שנקרא hearing to – היא דבקה במשטרים הבין-לאומיים הללו ואימצה את נורמות הפיקוח באמצעות הצווים שמופיעים בפני הוועדה היום.

דבי מילשטיין: כפי שכתוב במטרות של הצווים, ההסדרים באים לתרום למאמץ הבין-לאומי למנוע הפצה של נשק ולמנוע טרור, לסייע לשמירת השלום והיציבות בעולם.

דבי מילשטיין: אלה צווים חשובים.

דבי מילשטיין: אנחנו נמצאים כאן היום בגלל חוק הפיקוח על הייצוא הביטחוני שנכנס לתוקף ב-1 בינואר 2008, שבו מוסדר הפיקוח של משרד הביטחון על כל הקשור בייצוא ביטחוני, כולל מה שנקרא 'מוצרים דו-שימושיים', שהם מוצרים שמטבעם הולכים לשימושים אזרחיים אבל יש בהם גם שימושים ביטחוניים.

דבי מילשטיין: הצו הדו-שימושי שבאחריות משרד התעשייה, המסחר והתעסוקה, בנוסח המקורי שלו בעצם הסדיר את הפיקוח על הייצוא הדו-שימושי גם כאשר השימוש היה ביטחוני וגם כאשר השימוש היה אזרחי.

דבי מילשטיין: עכשיו בא החוק החדש של משרד הביטחון, על-פיו משרד הביטחון מנהל מעתה את כל הקשור לפיקוח על הייצוא הדו-שימושי לשימושים ביטחוניים.

דבי מילשטיין: חלוקת האחריות בין שני המשרדים תהיה כדלקמן: יופנו בקשות למשרד הביטחון כאשר זה שימוש ביטחוני, ויופנו בקשות למשרד התעשייה, המסחר והתעסוקה כאשר זה שימוש אזרחי.

אבישי ברוורמן: תודה עו"ד מילשטיין.

אבישי ברוורמן: לפני שנעבור על סעיפי הצו ואישורם, האם מישהו כאן רוצה להעיר איזו הערה כללית, או אולי יש מתנגדים, או שכל הדברים נעשו כבר בתיאום בין משרד התעשייה, המסחר והתעסוקה, משרד הביטחון, משרד החוץ וכל יתר הגופים?

גדעון מרץ: אני עורך-דין מן הלשכה המשפטית במשרד הביטחון.

גדעון מרץ: כפי שציינה עו"ד מילשטיין, העבודה הזאת נעשתה בתיאום מלא עם שני המשרדים הנוספים הנוגעים לעניין – משרד הביטחון ומשרד החוץ.

גדעון מרץ: התיקון הזה בעצם משלים את הרפורמה הנרחבת מאוד שנתקבלה בחקיקה בשנה האחרונה בעניין הפיקוח על יצוא של ציוד ביטחוני ודו-שימושי ממדינת ישראל.

גדעון מרץ: לפני כשנה נכנס לתוקף הצו של משרד התעשייה, המסחר והתעסוקה, שמפקח על ייצוא ציוד דו-שימושי; לפני כחודש וחצי נכנס לתוקף חוק הפיקוח על היצוא הביטחוני בהובלת משרד הביטחון.

גדעון מרץ: בשני הצווים הללו מעורב משרד החוץ באופן הדוק ומלא במתן הרישיונות.

גדעון מרץ: כפי שציינה עו"ד מילשטיין, התיקון הנוכחי נחוץ כדי לקבע את הסדר הרישוי בין משרד הביטחון ומשרד התעשייה, המסחר והתעסוקה בנוגע ליצוא ציוד דו-שימושי של משתמש סופי ביטחוני.

גדעון מרץ: כאמור, העבודה מתואמת ועל דעתנו המלאה.

אבישי ברוורמן: מישהו ממשרד החוץ רוצה להוסיף דבר מה?

קרן שחר בן עמי: אני עורכת-דין מן הלשכה המשפטית במשרד החוץ.

קרן שחר בן עמי: הצו הזה הוא גם על דעתנו, כמו כל התהליך.

קרן שחר בן עמי: התהליך הזה קשור בקשר ישיר וחזק למסמכים בין-לאומיים, למשטרי ספקים והתחייבויות בין-לאומיות שמדינת ישראל מחויבת בהן והצהירה שתיישם אותן.

קרן שחר בן עמי: אנחנו מביעים הסכמה ומצטרפים לשני הדוברים הקודמים.

אבישי ברוורמן: תודה.

אבישי ברוורמן: אם כל המשרדים מסכימים נעבור לקריאת הצו.

אבישי ברוורמן: עו"ד מילשטיין, אני מבקש שתקראי את הצו ברצף ותעצרי רק בנושאים שאת רוצה להדגיש.

דבי מילשטיין: צו היבוא והיצוא (פיקוח על יצוא טובין, שירותים וטכנולוגיה דו-שימושיים) (תיקון), התשס"ח-2007 "בתוקף סמכותי לפי סעיף 2 לפקודת היבוא והיצוא [נוסח חדש], התשל"ט-1979, ובאישור ועדת הכלכלה של הכנסת לפי סעיף 21א לחוק-יסוד: הכנסת, וסעיף 2(ב) לחוק העונשין, התשל"ז-1977, אני מצווה לאמור: סעיף 1– תיקון סעיף 1 לצו העיקרי בסעיף 1 לצו היבוא והיצוא (פיקוח על יצוא טובין, שירותים וטכנולוגיה דו-שימושית), התשס"ו-2006 (להלן – הצו העיקרי) – (1) אחרי הגדרת "ועדת המנכ"לים" יבוא: ""חוק יצוא ביטחוני" – חוק הפיקוח על יצוא ביטחוני, התשס"ז-2007"; (2) במקום הגדרת "יצוא" יבוא: ""יצוא" – לרבות העברה לשטחי האחריות האזרחית הפלסטינית כהגדרתם בחוק יצוא ביטחוני".

דבי מילשטיין: " כאן הוכנס תיקון קל.

איתי עצמון: בהגדרה הקיימת כרגע בצו כתוב: ""יצוא" – הוצאה או גרם הוצאה מישראל בים, ביבשה או באוויר, לרבות העברה לשטחי האחריות האזרחית הפלסטינית כהגדרתם בתקנות הפיקוח על המטבע (הגדרת תושב חוץ), התשנ"ח-1998".

איתי עצמון: על פי הבנתי, התיקון בעצם טכני ומתאים את הצו לחוק החדש שנתקבל.

איתי עצמון: למעשה לא צריך למחוק את כל הגדרת "יצוא", אלא רק לומר שבמקום המילים "בתקנות הפיקוח על המטבע" יבוא "בחוק הפיקוח על יצוא ביטחוני".

דבי מילשטיין: אנחנו מקבלים את ההערה.

דבי מילשטיין: סעיף 2 – החלפת סעיף 3 לצו העיקרי "במקום סעיף 3 לצו העיקרי יבוא: "3.

דבי מילשטיין: רישיון יצוא (א) לא ייצא אדם טובין או טכנולוגיה מן המפורטים ברשימה או שירותים הקשורים לטובין כאמור, בין בתמורה ובין שלא בתמורה, אלא על-פי רישיון מאת הרשות (להלן – רישיון), למעט אותם טובין, טכנולוגיה או שירותים שלגביהם יש לקבל רישיון מבין הרישיונות הקבועים בפרק ד' לחוק יצוא ביטחוני מאת הרשות המוסמכת כהגדרתה בחוק האמור.

דבי מילשטיין: (ב) הרשות, בהתייעצות עם משרד הביטחון ומשרד החוץ, רשאית לפטור מחובת רישיון, לפי מדינות ולפי סוגי טובין או טכנולוגיה מן המפורטת ברשימה או שירותים הקשורים לטובין כאמור".

דבי מילשטיין: סעיף 3 – החלפת סעיף 7 בצו העיקרי במקום האמור בסעיף 7 לצו העיקרי יבוא: "7.

דבי מילשטיין: החלטה בבקשה (א) הרשות תחליט בבקשה לאחר ששקלה את עמדת משרד הביטחון ואת עמדת משרד החוץ שקיבלה לפי סעיף 6(ב), זולת אם עמדת המשרדים האמורים אינה נדרשת לפי סעיף 6(א).

דבי מילשטיין: (ב) החלטת הרשות על מתן רישיון לעניין בקשה הנוגעת ליצוא תינתן לאחר ששקלה את עמדות משרד הביטחון ומשרד החוץ, אם ניתנו, והודיעה למשרדים האמורים על כוונתה לתת רישיון.

דבי מילשטיין: (ג) התנגדו משרד הביטחון או משרד החוץ לכוונת הרשות לתת רישיון, או חלקה הרשות על התנגדות המשרדים האמורים לכוונתה לתת רישיון, יביאו הרשות, משרד הביטחון או משרד החוץ, לפי העניין, את המחלוקת להכרעת ועדת המנכ"לים, בתוך שבעה ימי עבודה מיום קבלת ההודעה על כוונת הרשות לתת רישיון או מיום קבלת עמדת משרד הביטחון או משרד החוץ, הכול לפי העניין.

דבי מילשטיין: (ד) ההכרעה בוועדת המנכ"לים תהיה בהסכמה; הובאה מחלוקת כאמור, בפני ועדת המנכ"לים, יוארכו התקופות הנקובות בסעיף 4(ג) ב-15 ימי עבודה נוספים גם אם כבר הוארכו לפי סעיף 4(ד); לא הכריעה ועדת המנכ"לים – תובא המחלוקת להכרעת ראש הממשלה, אשר יחליט בתוך 30 ימים מיום שהובאה לפניו מחלוקת כאמור; על הארכת תקופות לפי סעיף זה תימסר הודעה למבקש הרישיון".

דבי מילשטיין: סעיף 4 – תיקון התוספת בתוספת לצו העיקרי, בטור "רשימת הטובין והטכנולוגיות הדו-שימושיים", במקום – "ביטחון מידע (Information Security) פרט זה מפוקח במסגרת צו הפיקוח על מצרכים ושירותים (עיסוק באמצעי הצפנה), התשל"ה-1974" יבוא: "ביטחון מידע (Information Security) למעט פריטים המפוקחים במסגרת צו הפיקוח על מצרכים ושירותים (עיסוק באמצעי הצפנה), התשל"ה-1974".

דבי מילשטיין: "

איתי עצמון: תוכלי להסביר מה טיב השינוי שנעשה בתוספת?

איתי עצמון: מה מסדיר היום צו ההצפנה ולמה השינוי נעשה עכשיו ולא בתיקון הקודם?

דבי מילשטיין: השינוי נבע מבקשה של משרד הביטחון כדי שלא יתגלה פריט כלשהו ברשימה הבין-לאומית שאינו מכוסה בצו ההצפנה ושלא יהיה עליו פיקוח בכלל.

דבי מילשטיין: כפי שזה מנוסח עכשיו לא יתכן מקרה כזה – זה יהיה או לפי צו ההצפנה או לפי הצו הזה.

דבי מילשטיין: סעיף 5 – תחילה בסעיף התחילה אני סבורה שצריך לומר: "תחילתו של צו זה ביום פרסומו.

דבי מילשטיין: " אם כך, ייתכן שלא צריך את הסעיף בכלל.

לאה ורון: סעיף 5 נמחק.

אבישי ברוורמן: אני עובר להצבעה.

אבישי ברוורמן: מי בעד צו היבוא והיצוא (פיקוח על ייצוא טובין, שירותים וטכנולוגיה דו-שימושיים) (תיקון), התשס"ח-2007?

אבישי ברוורמן: מי נגד?

אבישי ברוורמן: מי נמנע?

אבישי ברוורמן: הצבעה בעד צו היבוא והיצוא (פיקוח על ייצוא טובין, שירותים וטכנולוגיה דו-שימושיים) (תיקון), התשס"ח-2007 – 1 נגד – אין נמנעים – אין הצו נתקבל.

אבישי ברוורמן: הצו נתקבל פה אחד.

אבישי ברוורמן: צו היבוא והיצוא (פיקוח על ייצוא בתחום הכימי, הביולוגי והגרעיני) (תיקון), התשס"ח-2007

דבי מילשטיין: יש תיקון בצו השני, שמכונה צו האב"כ: צו היבוא והיצוא (פיקוח על ייצוא בתחום הכימי, הביולוגי והגרעיני) (תיקון), התשס"ח-2007 "בתוקף סמכותי לפי סעיף 2 לפקודת היבוא והיצוא [נוסח חדש], התשל"ט-1979, ובאישור ועדת הכלכלה של הכנסת לפי סעיף 21א לחוק-יסוד: הכנסת, וסעיף 2(ב) לחוק העונשין, התשל"ז-1977, אני מצווה לאמור: סעיף 1 – תיקון סעיף 1 לצו העיקרי במקום הגדרת "יצוא" בסעיף 1 לצו היבוא והיצוא (פיקוח על יצוא בתחום הכימי, הביולוגי והגרעיני), התשס"ד-2004, יבוא: ""יצוא" – לרבות העברה לשטחי האחריות האזרחית הפלסטינית כהגדרתם בחוק הפיקוח על יצוא ביטחוני, התשס"ז-2007".

דבי מילשטיין: "

אבישי ברוורמן: לא ניכנס כאן לדיון הישראלי-פלסטיני.

דבי מילשטיין: אפשר גם כאן למחוק את סעיף התחילה ולפיכך לא צריך את המספר לצד סעיף 1 כי אין סעיף נוסף.

לאה ורון: סעיף 2 בטל.

אבישי ברוורמן: אני מאשר את צו היבוא והיצוא (פיקוח על ייצוא בתחום הכימי, הביולוגי והגרעיני) (תיקון), התשס"ח-2007.

אבישי ברוורמן: תודה רבה לכם.

אבישי ברוורמן: הישיבה נעולה.